**KISKŐRÖS VÁROS KÉPVISELŐ-TESTÜLETE**

4-13/2023. sz. Képv. test. ülés

**J E G Y Z Ő K Ö N Y V**

**Készült:** Kiskőrös Város Képviselő-testülete 2023. szeptember 29-én (péntek) 07:00 órai kezdettel megtartott rendkívüli üléséről

**Az ülés helye:** Kiskőrösi Polgármesteri Hivatal Díszterme

(6200 Kiskőrös, Petőfi Sándor tér 1.)

**Jelen vannak:** Domonyi László polgármester, Ba Edit, Filus Tibor, Gmoser István, Horváth János, Kudron Tamás, Nikléczi Gábor, Pethő Attila, Pohankovics András, Szedmák Tamás, Szlovák Pál, Ungvári Ferenc képviselők (11 fő)

dr. Turán Csaba jegyző

Chudi Barbara jegyzőkönyvvezető

**Meghívottként részt vett:** Aszódi János, Fodor Tamás, Kis Zsoltné a Bizottságok nem képviselő tagjai

dr. Nagy Gabriella a Polgármesteri Hivatal munkatársa

Dr. Filus Erika a Petőfi Szülőház és Emlékmúzeum igazgatója

**Domonyi László** polgármester köszöntötte a képviselő-testületi ülésen megjelenteket, megállapította a határozat-képességet és megnyitotta az ülést.

Ezt követően a **polgármester** ismertette a napirendi javaslatot, kérdés, módosító javaslat a napirenddel összefüggésben nem hangzott el, ezért szavazásra bocsátotta azt.

A Képviselő-testület 12 „igen” szavazattal az alábbi napirendet fogadta el:

**N A P I R E N D:**

1. DÖNTÉS A PETŐFI ZSÁNERSZOBOR MEGRENDELÉSÉRŐL

**Előterjesztő:** Polgármester

**Előadó:** Aljegyző

1. **napirend**

DÖNTÉS A PETŐFI ZSÁNERSZOBOR MEGRENDELÉSÉRŐL

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Aljegyző

**Domonyi László polgármester** átadta a szót **Dr. Filus Erikának, a Petőfi Szülőház és Emlékmúzeum igazgatójának.**

**Dr. Filus Erika, a Petőfi Szülőház és Emlékmúzeum igazgatója** elmondta, hogybármelyik alkotást is választja a testület, jó döntést hoz. Mindkét alkotás magas színvonalú, gyönyörű munka. Anatómiájában arányos, kompozícióját tekintve teljesen rendben van mindkettő. Szemléletében tér el egymástól a két alkotás. A tollon ülő Petőfi alkotás az emlékbizottság szerint is egy klasszikusabb megformáltságú figura a testtartását, arcát, öltözködését tekintve. Azzal, hogy a toll képezi magát a padot, egy innovációs út is felfedezhető az alkotásban. A szobor tervezett helyén sok fejlesztés valósult meg, így beleillik a környezetbe is. Ebben az alkotásban jelen van a klasszikus, de felfedezhető a modern vonal is. A padon ülő alkotás is egy jól eltalált kompozíció, amely más típusú, lazább Petőfit testesít meg. Sarokpadon ül, amely nem kiskőrösi pad és a hagyományos parasztházak berendezésében szent helynek minősült. Véleménye szerint ezt nem szabad kitenni köztérre, ahol várhatóan mindenki fényképet készítenek vele. Magánemberként a tollas alkotásra szavazott.

**Szedmák Tamás, a Petőfi Emlékbizottság elnöke** elmondta, hogyamikor az emlékbizottság megkezdte a munkáját, a programok mellett azon is gondolkodtak, milyen maradandó, tárgyi dolgok maradjon fenn az utókornak. Az emlékkapu és az emlékfal ötletével párhuzamosan megjelent az úgynevezett zsánerszobor ötlete. Két darab pályamunka született. Az emlékbizottság ülésezett, kikérték egy külsős bizottság véleményét is. Mindkét bizottság elmondta a véleményét. Az emlékbizottság és a szakértői bizottság a tollas szobor mellett tették le a voksot. Elmondta, hogy a toll a látványtervtől eltérően bronz színű lesz. A pados Petőfi alkotással kapcsolatosan több változtatási lehetőség is felmerült. Ő emellett tette le a voksát.

**Domonyi László polgármester** elmondta, hogy elolvasta a műleírásokat. A szakma véleménye a tollas alkotást támogatja. Ismertette a megvalósítási ötletet, a főbb jellemzőket. Elmondta, hogy mindkét művész rugalmas. Felvázolt pár módosítási lehetőséget. Beszélt arról, hogy a véleménye megváltozott. Elsőkörben a pados alkotást választotta, de összességében a tollas alkotásra teszi le a voksát. Megindokolta a változtatást.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet B verziójának elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” és 2 „nem” szavazattal az alábbi határozatot hozta:

**124/2023. sz. Képv. test. hat.**

Döntés a Petőfi zsánerszobor megrendeléséről

**HATÁROZAT**

A Képviselő-testület

1. javasolja, hogy Tóth Dávid szobrászművész által megtervezett Petőfi zsánerszobor kerüljön megrendelésre.
2. felhatalmazza a Polgármestert, hogy a szerződés megkötésével kapcsolatos szükséges intézkedéseket tegye meg.

**Felelős:** polgármester

**Határidő:** azonnal

További hozzászólás nem volt, így **Domonyi László polgármester** az ülést 08:30 órakor bezárta.

Kmf.

Domonyi László dr. Turán Csaba

polgármester jegyző